A v jednej z nich majú dokonca raritu, zrejme najdrahšie sedačky na Slovensku. Zhotovili ich z polámaných hokejok. Najväčší dôraz kládli na šatňu A-tímu. S nápadom vybudovať sedačky z polámaných hokejok prišiel riaditeľ zimného štadióna Dušan Lenner.
"Keď zoberieme do úvahy, že jedna hokejka stojí okolo 200 eur a len na jednu sedačku sme ich použili trinásť, vyjde nám slušná suma. Na druhej strane sme ušetrili peniaze, ktoré už raz boli investované do hokejok," smeje sa Dušan Lenner. Sedačky z hokejok sa nachádzajú v šatni pre mládež. Najväčší dôraz pri rekonštrukcii kládli na šatňu A-tímu a je to na prvý pohľad zrejmé.
Viac priestoru aj pult s chladničkou
Zásluhou výmeny interiéru sa miestnosť akoby zväčšila a presvetlila. Staré boxy vymenili za nové, kvalitnejšie. Hráči budú mať viac osobného priestoru. Každý bude mať označené svoje miesto podsvietenou menovkou. V strede šatne pribudol veľký centrálny pult, ktorý nahradil pingpongový stôl. Jeho súčasťou sú aj chladnička a zásobník na vodu. "Snažil som sa urobiť šatňu tak, aby v nej mali hráči čo najväčší komfort. Hľadal som inšpiráciu na viacerých štadiónoch. A to vo Švédsku, Česku, takisto na Slovensku, ale, samozrejme, aj v Amerike. Z toho som si vytvoril vlastný obraz, ktorý som konzultoval aj s hráčmi," dodáva riaditeľ štadióna.
Čaká ich ešte veľa práce
Vo Zvolene s rekonštrukciou zimáku však nekončia. "Rekonštrukcia bude obsahovať nové kasy a nové turniketové vstupy. Pribudne brankárska miestnosť so všetkými modernými pomôckami, čo brankári na suchu potrebujú," hovorí riaditeľ zimného štadióna Dušan Lenner. Pribudnú aj atletická rozcvičovňa na rozbehanie a strelnica pre štyroch hráčov s umelým ľadom. "Dostali sme dotáciu od štátu 300-tisíc eur. Finančne sa bude podieľať aj klub," dodáva Lenner s tým, že začať by mali na prelome augusta a septembra.